ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ - Ενσωμάτωση του προγράμματος EGNOS στο πρόγραμμα GALILEO

Το Συμβούλιο της Ευρωπαϊκής Ένωσης επανέλαβε πολλές φορές την ανάγκη να προβλεφθεί η βέλτιστη ή η κατάλληλη ενσωμάτωση του EGNOS στο πρόγραμμα GALILEO [1]. Το παρόν έγγραφο ανταποκρίνεται στον εν λόγω προβληματισμό. Εκπονήθηκε από την Επιτροπή σε στενή συνεργασία με τους ακόλουθους οργανισμούς: την Ευρωπαϊκή Υπηρεσία Διαστήματος, τον Eurocontrol, την EOIG [2], την IATA (Διεθνής Ένωση Αεροπορικών Μεταφορών). Έχει σκοπό να προτείνει το πλαίσιο εντός του οποίου θα εγγραφεί η εκμετάλλευση του EGNOS και η ενσωμάτωσή του στο πρόγραμμα GALILEO.

[1] Ψήφισμα του Συμβουλίου, της 5ης Απριλίου 2001, για το έργο GALILEO. ΕΕ C 157 της 30.5.2001. Συμπεράσματα του Συμβουλίου Μεταφορών της 26ης Μαρτίου 2002 για το πρόγραμμα GALILEO. Συμπεράσματα του Συμβουλίου Μεταφορών της 5ης Δεκεμβρίου 2002 για το πρόγραμμα GALILEO.

[2] H EOIG είναι η συντομογραφία της «Ομάδας Λειτουργίας και Υποδομών EGNOS» (EGNOS Operation and Infrastructure Group). Συμπεριλαμβάνει τους ακόλουθους οργανισμούς: την AENA («Aeropuertos Espaρoles y Navegaciσn Aιrea»).την ANA, EP («Aeroportos e Navegaηγo Aιrea, Empresa Pϊblica»).την DFS («Deutsche Flugsicherung GmbH»).την ENAV(«Ente Nazionale Assistenza Volo»).το NATS («National Air Traffic Services Limited»).την NMA («Norwegian Mapping Authority»).τον SWISSCONTROL,. το CNES («Centre National d'Etudes Spatiales»).

Πριν μελετηθούν οι λεπτομέρειες ενσωμάτωσης του EGNOS στο GALILEO, πρέπει να υπενθυμιστούν τα χαρακτηριστικά του EGNOS, κατόπιν να εξεταστεί το κόστος και τα πλεονεκτήματα του EGNOS, καθώς και η συμβολή του στο πρόγραμμα GALILEO.

1. Υπενθύμιση των χαρακτηριστικών του EGNOS

1.1. Ορισμός και σύνθεση του EGNOS

Το EGNOS αποτελεί συντομογραφία του «European Geostationary Navigation Overlay Service» ("Ευρωπαϊκό σύστημα πλοήγησης με υπέρθεση γεωστατικών δορυφόρων"). Προσφέρει σε όλους τους χρήστες της ραδιοπλοήγησης μέσω δορυφόρων ένα σύστημα πλοήγησης και προσδιορισμού στίγματος εξαιρετικά αποδοτικό, καλύτερο από αυτό που διατίθεται αυτή τη στιγμή στην Ευρώπη. Το σύστημα χρησιμοποιεί τα σήματα των σχηματισμών δορυφόρων του αμερικανικού συστήματος GPS και του ρωσικού GLONASS, αλλά, εν αντιθέσει με τα δύο αυτά συστήματα, χρησιμοποιείται μόνο για πολιτικούς και όχι για στρατιωτικούς σκοπούς. Απαρτίζεται από πολλούς αναμεταδότες που είναι εγκατεστημένα στους δορυφόρους που βρίσκονται σε γεωστατική τροχιά και από ένα επίγειο δίκτυο, το οποίο περιλαμβάνει 34 σταθμούς προσδιορισμού στίγματος και 4 κέντρα ελέγχου, όλα διασυνδεδεμένα. Ο εν λόγω εξοπλισμός αυξάνει την αξιοπιστία των προσφερόμενων υπηρεσιών από τα σήματα GPS και GLONASS εντός μιας γεωγραφικής ζώνης η οποία καλύπτει την Ευρώπη, τον Ατλαντικό και τον Ινδικό Ωκεανό, τη Νότιο Αμερική, την Αφρική, την Μέση Ανατολή και την Κεντρική Ασία. Τα πλεονεκτήματα του EGNOS σε τεχνικό επίπεδο αναφέρονται παρακάτω στο σημείο 2.2.

Το EGNOS επιτρέπει να προσφέρονται από σήμερα υπηρεσίες οι οποίες είναι παρόμοιες με αυτές που θα προσφέρει αύριο το GALILEO, κυρίως μέσω της εκπομπής του μηνύματος ακεραιότητας. Εξαρτάται όμως από το σύστημα GPS.

1.2. Ιστορικό του EGNOS

Η βραχυγραφία EGNOS εμφανίστηκε για πρώτη φορά στην ανακοίνωση της Ευρωπαϊκής Επιτροπής της 14ης Ιουνίου 1994 [3]. Εγκρίθηκε από το Συμβούλιο της Ευρωπαϊκής Ένωσης με το ψήφισμά του της 19ης Δεκεμβρίου 1994 σχετικά με την ευρωπαϊκή συμβολή στην εφαρμογή ενός παγκόσμιου συστήματος δορυφορικής πλοήγησης [4], καθώς επίσης και επί τη ευκαιρία της συνεδρίασής του της 14ης Μαρτίου 1995 κατά τη διάρκεια της οποίας κάλεσε κυρίως την Επιτροπή να λάβει όλα τα αναγκαία μέτρα για τη μίσθωση των αναμεταδοτών Inmarsat για το EGNOS [5]. Εξάλλου, από το 1996, το Ευρωπαϊκό Κοινοβούλιο και το Συμβούλιο συμπεριέλαβαν τη ραδιοπλοήγηση μέσω δορυφόρου στους κοινοτικούς προσανατολισμούς για την ανάπτυξη του διευρωπαϊκού δικτύου μεταφορών [6].

[3] COM(94) 248 τελικό.

[4] ΕΕ C 379 της 31.12.1994, σ. 2.

[5] 1834η συνεδρίαση του Συμβουλίου, η οποία πραγματοποιήθηκε στις Βρυξέλλες, στις 13 και 14 Μαρτίου 1995, με θέμα τις μεταφορές. σημείο 11.

[6] Απόφαση αριθ. 1692/96/ΕΚ, της 23ης Ιουλίου 1996, ΕΕ L 228 της 9.9.1996, σ. 1.

1.3. Ανάπτυξη και εξάπλωση του EGNOS

Η ανάπτυξη του EGNOS εδράζεται σε μια τριμερή συμφωνία η οποία έχει συναφθεί μεταξύ της Ευρωπαϊκής Κοινότητας, την οποία εκπροσωπεί η Ευρωπαϊκή Επιτροπή (ΕΕ), της Ευρωπαϊκής Υπηρεσίας Διαστήματος και του Eurocontrol. Δυνάμει της εν λόγω συμφωνίας, η οποία εγκρίθηκε από το Συμβούλιο της Ευρωπαϊκής Ένωσης στις 18 Ιουνίου 1998 [7]:

[7] Απόφαση του Συμβουλίου, της 18ης Ιουνίου 1998 (98/434/ΕΚ). ΕΕ L 194 της 10.7.1998, σ. 15.

- η Ευρωπαϊκή Υπηρεσία Διαστήματος ασχολείται με την τεχνική ανάπτυξη EGNOS και με την εκμετάλλευσή του με σκοπό τις δοκιμές και την τεχνική επικύρωσή του.

- ο Eurocontrol θεσπίζει τις απαιτήσεις τις οποίες επιβάλλουν οι χρήστες της πολιτικής αεροπορίας και θα επικυρώσει το σύστημα το οποίο θα παραχθεί υπό το πρίσμα των εν λόγω απαιτήσεων.

- η Ευρωπαϊκή Κοινότητα συμβάλλει στην κωδικοποίηση των απαιτήσεων του συνόλου των χρηστών, καθώς επίσης και στην επικύρωση του συστήματος το οποίο θα παραχθεί υπό το πρίσμα των εν λόγω απαιτήσεων, κυρίως στο πλαίσιο των διευρωπαϊκών δικτύων και των δράσεών της για την έρευνα και την ανάπτυξη. Η Ευρωπαϊκή Κοινότητα διασφαλίζει επίσης την εφαρμογή του EGNOS λαμβάνοντας όλα τα κατάλληλα μέτρα, ειδικότερα τη μίσθωση των αναμεταδοτών.

Τα τρία μέρη έχουν έτσι δεσμευτεί να σχεδιάσουν, να αναπτύξουν και να εξαπλώσουν το EGNOS έως την ολοκλήρωση της πρώτης φάσης επιχειρησιακής εφαρμογής του, η οποία περιλαμβάνει τη δημιουργία δύο τουλάχιστον αναμεταδοτών σε γεωστατική τροχιά. Η συμφωνία δεν καλύπτει την επόμενη φάση, η οποία θα πρέπει να διαρκέσει για πολλά χρόνια παράλληλα με την αρχική περίοδο εκμετάλλευσης του GALILEO και κατόπιν το EGNOS να ενσωματωθεί στο πρόγραμμα GALILEO.

1.4. Ρόλος του EGNOS στην πολιτική της Ευρωπαϊκής Ένωσης σε θέματα ραδιοπλοήγησης μέσω δορυφόρων

Το EGNOS αποτελεί την πρώτη φάση, την ονομαζόμενη «GNSS 1», της πολιτικής η οποία έχει θεσπιστεί από την Ευρωπαϊκή Ένωση σε θέματα παγκόσμιου συστήματος δορυφορικής πλοήγησης («Global Navigation Satellite System», του οποίου το ακρωνύμιο είναι «GNSS»). η δεύτερη φάση, η ονομαζόμενη «GNSS 2», είναι το πρόγραμμα GALILEO και η αποστολή στο διάστημα ενός νέου σχηματισμού δορυφόρων ραδιοπλοήγησης. Το EGNOS αναμένεται να είναι πλήρως λειτουργικό το 2004.

Εν τω μεταξύ, μπορεί να υπάρξει μια διττή δομή, η οποία θα περιλαμβάνει συγχρόνως αφενός το σύστημα GPS βελτιωμένο από το EGNOS και αφετέρου το σύστημα GALILEO. Τα δύο συστήματα θα είναι απολύτως διαλειτουργικά και οι πληροφορίες που θα παρέχουν συμπληρωματικές. Αυτός ο διττός χαρακτήρας θα ήταν πολύ χρήσιμος διότι θα βελτίωνε ακόμη περισσότερο την αξιοπιστία των προσφερόμενων υπηρεσιών μέσω της ραδιοπλοήγησης μέσω δορυφόρων. Η επιλογή μιας τέτοιας διττής δομής θα πρέπει μολαταύτα να αποτελέσει αντικείμενο μεταγενέστερων μελετών, με βάση τις εξελίξεις του προγράμματος GALILEO κατά τα δύο επόμενα έτη.

1.5. Θέση του EGNOS στην παγκόσμια αρχιτεκτονική των συστημάτων ραδιοπλοήγησης μέσω δορυφόρων

Η τεχνολογία η οποία χρησιμοποιείται από το EGNOS είναι συμβατή με τα τεχνικά πρότυπα που έχουν θεσπιστεί σε παγκόσμιο επίπεδο από την OACI (ΔΟΠΑ - Διεθνής Οργάνωση Πολιτικής Αεροπορίας) και τον Διεθνή Οργανισμό Ναυτιλίας (OMI).

Το EGNOS αντιπροσωπεύει επιπλέον την ευρωπαϊκή συμβολή στο παγκόσμιο σύστημα ραδιοπλοήγησης μέσω δορυφόρων, το οποίο εκπονήθηκε από τη Διεθνή Οργάνωση Πολιτικής Αεροπορίας (OACI) και το οποίο εδράζεται στην τεχνολογία του δορυφορικού συστήματος βελτίωσης των σημάτων ραδιοπλοήγησης («Space-Based Augmentation System», του οποίου το αρκτικόλεξο είναι «SBAS»). Όταν το EGNOS θα καταστεί πλήρως λειτουργικό τον Απρίλιο του 2004, θα αποτελέσει ένα σημαντικό περιφερειακό στοιχείο του εν λόγω συστήματος, το οποίο καλύπτει ολόκληρο τον κόσμο χάρη σε ένα εκτεταμένο δίκτυο και το οποίο αποσκοπεί να βελτιώσει τα σήματα ραδιοπλοήγησης μέσω δορυφόρου ούτως ώστε να πληροί τις απαιτήσεις αξιοπιστίας που διατύπωσαν ορισμένες κατηγορίες χρηστών. Τα συστήματα τα οποία ανήκουν στο εν λόγω δίκτυο, τα οποία στηρίζονται στην τεχνολογία «SBAS», συμπεριλαμβάνουν το EGNOS στην Ευρώπη, το WAAS («Wide Area Augmentation System») στις Ηνωμένες Πολιτείες και το MSAS («Multi Satellite Augmentation system») στην Ιαπωνία και στην Άπω Ανατολή.

>ΑΝΑΦΟΡΑ ΣΕ ΓΡΑΦΗΚΟ>

Πρέπει να σημειωθεί ότι η περιοχή χρήσης του EGNOS μπορεί να επεκταθεί εκτός Ευρώπης και να καλύψει περιοχές όπως η Νότιος Αμερική, η Ινδία, η Αφρική, κ.λπ., εάν το δίκτυο των επίγειων εγκαταστάσεων επεκταθεί αναλόγως.

1.6. Χρηματοδότηση του EGNOS έως τη φάση εκμετάλλευσης

Το EGNOS αποτελεί τμήμα των έργων που έχουν επιλεγεί για τα διευρωπαϊκά δίκτυα (ΔΕΔ). Σε αυτό το πλαίσιο, χρηματοδοτείται από την Ευρωπαϊκή Κοινότητα με ποσό ύψους 116,4 εκατομμυρίων ευρώ το οποίο αποτελεί περίπου το ένα τρίτο του συνολικού κόστους του προγράμματος. Έχει προετοιμάσει το έδαφος για την κοινοτική χρηματοδότηση του δεύτερου παγκόσμιου συστήματος ραδιοπλοήγησης μέσω δορυφόρου (του GALILEO) και προϊδεάζει για τις νέες προτεραιότητες που θεσπίζει για τους τομείς της αεροναυτικής και του διαστήματος το Έκτο Πρόγραμμα Πλαίσιο Έρευνας και Ανάπτυξης (2002-2006). Εκτός της χρηματοδοτικής ενίσχυσης της Ευρωπαϊκής Κοινότητας και της Ευρωπαϊκής Υπηρεσίας Διαστήματος, οι δημόσιες διοικήσεις και οι επιχειρήσεις που είναι ενεργά μέλη της EOIG και δραστηριοποιούνται στον τομέα της πολιτικής αεροπορίας συνεισέφεραν περίπου 100 εκατομμύρια ευρώ για την ανάπτυξη του EGNOS.

Συνοπτικός πίνακας της κοινοτικής ενίσχυσης του έργου EGNOS:

>ΘΕΣΗ ΠIΝΑΚΑ>

2. Κόστος και πλεονεκτήματα του EGNOS

2.1. Το κόστος του EGNOS

Το συνολικό κόστος ανάπτυξης και εξάπλωσης του συστήματος EGNOS, όπως αυτό πρέπει να παραδοθεί στη φυσική του μορφή από την Ευρωπαϊκή Υπηρεσία Διαστήματος τον Απρίλιο του 2004, ανέρχεται σε 310 εκατομμύρια ευρώ [8].

[8] Πηγή: έκθεση PricewaterhouseCoopers - δεύτερη φάση - Ιανουάριος 2003.

Το ετήσιο κόστος λειτουργίας του συστήματος EGNOS κατά τη διάρκεια της επόμενης φάσης θα είναι περίπου 33 εκατομμύρια ευρώ [9], ποσό που αποτελεί περίπου το 15% του ετήσιου συνολικού κόστους εκμετάλλευσης του GALILEO.

[9] Συμπεριλαμβανομένων των λειτουργικών δαπανών, των δαπανών συντήρησης και μίσθωσης των αναμεταδοτών. Πηγή: έκθεση PricewaterhouseCoopers - δεύτερη φάση - Ιανουάριος 2003.

Το κόστος της διαδικασίας έγκρισης τύπου του EGNOS, της ανάπτυξης των ειδικών του εφαρμογών, καθώς και τα έξοδα προώθησής του ανέρχονται συνολικά σε 14,4 εκατομμύρια ευρώ.

Τα εν λόγω στοιχεία περιλαμβάνουν την βασική εκμετάλλευση του EGNOS και τα έξοδα έγκρισης τύπου για όλα τα είδη μεταφορών.

Συνοπτικός πίνακας της κοινοτικής ενίσχυσης του EGNOS κατά τις διάφορες φάσεις του προγράμματος:

Φάσεις του προγράμματος EGNOS // Συμμετοχή της ΕΚ

(σε εκατομμύρια ευρώ)

Ανάπτυξη και εξάπλωση // 116,4

Ενσωμάτωση του EGNOS στο GALILEO (2004-2008) //  33 /έτος για το 2004, 2005, 2006

και προς υπενθύμιση για το 2007

Ενδεικτικά, ο κάτωθι πίνακας συνοψίζει την κοινοτική χρηματοδοτική συμμετοχή στο πρόγραμμα GALILEO :

Συνοπτικό πίνακας της κοινοτικής ενίσχυσης υπέρ του EGNOS κατά τις διάφορες φάσεις του προγράμματος:

>ΘΕΣΗ ΠIΝΑΚΑ>

2.2. Τα πλεονεκτήματα του EGNOS

Μεταξύ των διαφόρων πλεονεκτημάτων που προσφέρει το EGNOS, πρέπει να γίνει διάκριση μεταξύ αυτών που έχουν γενικό χαρακτήρα και αυτών που έχουν κλαδικό χαρακτήρα. Η συμβολή του EGNOS στο GALILEO αποτελεί αντικείμενο του μέρους 3 κάτωθι.

α) Πλεονεκτήματα γενικού χαρακτήρα

Το EGNOS συνιστά πρόοδο σε τεχνικό και πολιτικό επίπεδο.

i) Σε τεχνικό επίπεδο

Ένα από τα μεγάλα πλεονεκτήματα του EGNOS είναι ότι έχει επιτρέψει στην Ευρωπαϊκή Ένωση να αναπτύξει τεχνική ικανότητα και τεχνογνωσία σε έναν τομέα αιχμής όπως είναι η ραδιοπλοήγηση μέσω δορυφόρων.

Από τον Οκτώβριο του 2002, οι υποδομές που εφαρμόστηκαν για το πρόγραμμα EGNOS επιτρέπουν, στο πλαίσιο της κλίνης δοκιμών του συστήματος («EGNOS System Test Bed», βραχυγραφικά «ESTB»), να καλύπτει με επιτυχία το σύνολο της Ευρώπης και της λεκάνης της Μεσογείου. Από το 2004, το EGNOS θα παράσχει το πρώτο λειτουργικό ευρωπαϊκό σήμα ραδιοπλοήγησης μέσω δορυφόρου. Θα βελτιώσει τις υπηρεσίες που παρέχονται από τα συστήματα GPS και GLONASS, αυξάνοντας σε μεγάλο βαθμό την αξιοπιστία τους για όλες τις κατηγορίες χρηστών. Τα σήματα EGNOS θα διατίθενται σε ολόκληρη την Ευρώπη ως ανοικτή υπηρεσία, δηλαδή ως υπηρεσία η οποία προσφέρεται χωρίς τεχνικό ή οικονομικό περιορισμό σε όλους τους κατόχους δεκτών. Είναι ουσιαστικό να υπενθυμιστεί ότι το EGNOS θα μπορεί να χρησιμοποιηθεί από τον καθένα. Οι δέκτες για το "ευρύ κοινό", οι οποίοι ενσωματώνουν τη δυνατότητα λήψης σημάτων με βάση την τεχνολογία «SBAS», διατίθενται ήδη στην παγκόσμια αγορά.

Με το EGNOS, η Ευρώπη προσφέρει στους πολίτες της υπηρεσίες ραδιοπλοήγησης μέσω δορυφόρων οι οποίες είναι κατά πολύ καλύτερες από αυτές που σήμερα μόνο τα σήματα του συστήματος GPS είναι σε θέση να προσφέρουν. Το EGNOS παρέχει προστιθέμενη αξία σε σχέση με το απλό σύστημα GPS διότι:

- αυξάνει την ακρίβεια του προσδιορισμού στίγματος και βελτιώνει την αξιοπιστία των πληροφοριών που παρέχονται από τον προσδιορισμό στίγματος, διότι το EGNOS εκπέμπει συμπληρωματικά σήματα σε σχέση με το GPS, τα οποία προέρχονται από τρεις διαφορετικούς γεωστατικούς δορυφόρους [10].

[10] Το εν λόγω πλεονέκτημα είναι ιδιαιτέρως σημαντικό για τις επαγγελματικές εφαρμογές. Έτσι, η χρήση της πλοήγησης μέσω δορυφόρων στον τομέα της πολιτικής αεροπορίας εξαρτάται από τους αλγορίθμους ανίχνευσης διακοπών (FDI) και από τους αυτόνομους σταθμούς ελέγχου ακεραιότητας (RAIM), οι οποίοι έχουν ανάγκη να λαμβάνουν διαρκώς σήματα τουλάχιστον από έξι δορυφόρους.

- προσφέρει δυνατότητες καλύτερης λήψης σε ορισμένα σημεία, εφόσον το σύστημα χρησιμοποιεί συμπληρωματικούς δορυφόρους.

- θα παράσχει στον χρήστη πληροφορίες σχετικά με την αξιοπιστία του συστήματος στέλνοντάς του "μηνύματα ακεραιότητας" εντός έξι δευτερολέπτων, εάν η ποιότητα των λαμβανομένων σημάτων δεν πληροί πλέον ορισμένα κατώφλια.

Επιπλέον, το EGNOS στέλνει σήμα σε διεθνή ώρα («Universal Time Coordinated », βραχυγραφικά «UTC»).

Η αξιοπιστία και η ασφάλεια που προσφέρει το EGNOS σε τεχνικό επίπεδο επιτρέπουν να προβλεφθεί, για ορισμένες υπηρεσίες, η ύπαρξη νομικής εγγύησης σε θέματα διαθεσιμότητας, συνέχειας και ακεραιότητας [11]. Αυτό επίσης επιτρέπει τη χρήση παραδείγματος χάριν του EGNOS από την πολιτική αεροπορία στην Ευρώπη για όλες τις φάσεις μιας πτήσης, από την απογείωση έως την προσγείωση, καθώς επίσης και τη χρήση του για κάθε είδους θαλάσσιες και επίγειες εφαρμογές. Μολαταύτα, παρότι το EGNOS προορίζεται πρωτίστως για τις λεγόμενες "ζωτικές" [12] εφαρμογές, ενδιαφέρει επίσης τις εμπορικές υπηρεσίες και τις πιο συνήθεις εφαρμογές ραδιοπλοήγησης μέσω δορυφόρων. Καλείται να γίνει, εκ των πραγμάτων, το σημείο αναφοράς σε θέματα ποιότητας και αξιοπιστίας για την ραδιοπλοήγηση μέσω δορυφόρων στην Ευρώπη, το πρώτο βήμα για υπηρεσίες οι οποίες μεταγενέστερα θα προσφέρονται από το GALILEO.

[11] Η εν λόγω συμβατική εγγύηση δεν θα επεκταθεί μολαταύτα στη διαθεσιμότητα των σημάτων των συστημάτων GPS και GLONASS, επί των οποίων ο φορέας εκμετάλλευσης του EGNOS δεν έχει φυσικά κανέναν έλεγχο. Θα περιορίζεται επομένως στην ποιότητα της υπηρεσίας που παρέχεται άμεσα από το σύστημα EGNOS (η βελτίωση της ποιότητας των σημάτων GPS και GLONASS, τα μηνύματα ακεραιότητας).

[12] Οι λεγόμενες "ζωτικές" υπηρεσίες («Ασφάλεια της ζωής» - «Safety of Life») είναι πολύ υψηλής ποιότητας και ακεραιότητας υπηρεσίες για εφαρμογές οι οποίες έχουν να κάνουν με την ανθρώπινη ζωή, όπως η αεροπλοήγηση ή η θαλάσσια ναυσιπλοΐα.

Η εν λόγω ανάπτυξη θα ενισχυθεί από τη διαλειτουργικότητα του EGNOS με παρόμοια συστήματα που ήδη χρησιμοποιούνται στις Ηνωμένες Πολιτείες και στον Καναδά, και προσεχώς στην Ιαπωνία, στην Ινδία και την Κίνα. Έτσι, όπως ήδη αναφέρθηκε ανωτέρω, η τεχνολογία που χρησιμοποιείται από το EGNOS αναγνωρίζεται ως παγκόσμιο πρότυπο από την Διεθνή Οργάνωση Πολιτικής Αεροπορίας (OACI) [13] και από τον Διεθνή Οργανισμό Ναυτιλίας (OMI) [14].

[13] Το EGNOS αναγνωρίζεται εφεξής από την Διεθνή Οργάνωση Πολιτικής Αεροπορίας (OACI), η οποία το έχει συμπεριλάβει στον κατάλογο των πιστοποιημένων μέσων συνδρομής στην πλοήγηση (πρβλ. παράρτημα 10 της σύμβασης για την πολιτική αεροπορία, τόμος 1).

[14] Το EGNOS αναγνωρίστηκε ως σύστημα πλοήγησης στην 76η συνεδρίαση της επιτροπής για την ασφάλεια στη θάλασσα του Παγκόσμιου Οργανισμού Ναυτιλίας.

ii) Σε πολιτικό επίπεδο

Τα πλεονεκτήματα του EGNOS είναι επίσης σημαντικά σε πολιτικό επίπεδο. Πρώτα απ'όλα, όπως έχει καταδειχθεί προηγουμένως, η εφαρμογή του EGNOS θα ολοκληρώσει την πρώτη φάση, την ονομαζόμενη «GNSS 1», της ευρωπαϊκής πολιτικής σε θέματα παγκόσμιου συστήματος πλοήγησης μέσω δορυφόρου, όπως αυτή θεσπίστηκε από την απόφαση του Συμβουλίου αριθ. 98/434/ΕΚ, της 18ης Ιουνίου 1998.

Επιπλέον, τα νέα κράτη μέλη της Ευρωπαϊκής Ένωσης θα επωφεληθούν από τις υπηρεσίες του EGNOS, διότι το εν λόγω σύστημα καλύπτει όλα τα εδάφη των κρατών που είναι υποψήφια για τη διεύρυνση. Η εν λόγω επέκταση της πολιτικής της Ευρωπαϊκής Ένωσης σε θέματα ραδιοπλοήγησης μέσω δορυφόρων στο σύνολο του γεωγραφικού χώρου της Ευρώπης θα διευκολύνει την εισαγωγή του GALILEO στις αγορές τρίτων χωρών που ήδη ενδιαφέρονται να συμμετάσχουν ενεργά στο πρόγραμμα.

Επιπλέον, τις "ζωτικές" υπηρεσίες που προσφέρονται από το EGNOS θα τις ζητήσουν έντονα πολλές υπό ανάπτυξη χώρες, οι οποίες διαθέτουν έως σήμερα πολύ περιορισμένες υποδομές στον εν λόγω τομέα. Η Ευρωπαϊκή Ένωση θα μπορούσε να βοηθήσει τις χώρες αυτές να αναπτύξουν τις υποδομές τους. Εξάλλου, με την επέκταση της περιοχής λήψης σήματος του EGNOS, θα μπορούν να επωφεληθούν από αυτό και οι περιφέρειες που βρίσκονται εκτός Ευρώπης και εκτός Μεσογειακής λεκάνης.

Τέλος, παρόλο που το EGNOS βασίζεται κυρίως στα σήματα τα οποία εκπέμπονται από το σύστημα GPS, έχει σχεδιαστεί για να χρησιμοποιεί επίσης τα σήματα που εκπέμπει το σύστημα GLONASS. Αποτελεί συνεπώς ένα κεκτημένο της συνεργασίας με τις Ηνωμένες Πολιτείες και τη Ρωσία.

β) Πλεονεκτήματα κλαδικού χαρακτήρα

Λαμβανομένου υπόψη τόσο του ρόλου της ραδιοπλοήγησης μέσω δορυφόρων στην μελλοντική καθοδήγηση των αεροσκαφών, όσο και της άμεσης συμμετοχής του κλάδου των αερομεταφορών στην ανάπτυξη του EGNOS, πρέπει να υπογραμμιστούν τα πλεονεκτήματα που προσφέρει το EGNOS στην πολιτική αεροπορία και αυτά που είναι επωφελή για άλλους τομείς της οικονομίας.

i) Στον τομέα της πολιτικής αεροπορίας:

Η πολιτική αεροπορία έχει, ευθύς εξαρχής, διαδραματίσει κινητήριο ρόλο στη χρήση της ραδιοπλοήγησης μέσω δορυφόρων και ήταν ο πρώτος επενδυτής στη συγκεκριμένη νέα τεχνολογία.

Στο μέλλον, η αεροπλοήγηση θα βασίζεται, σε ολόκληρο τον κόσμο, πρωτίστως στη ραδιοπλοήγηση μέσω δορυφόρου. Το EGNOS επιτρέπει στους αερομεταφορείς της Ευρωπαϊκής Ένωσης να εξοικειωθούν με τη συγκεκριμένη νέα τεχνολογία και μέσω αυτής να τοποθετηθούν σε καλή θέση έναντι των ανταγωνιστών τους, με την προοπτική εισαγωγής του σε μεγάλη κλίμακα. Η Airbus Industrie, καθώς επίσης και πολλές αεροπορικές εταιρείες, έχουν επιπλέον ήδη ξεκινήσει εργασίες προκειμένου να εξοπλίσουν τα αεροσκάφη τους με εξοπλισμό EGNOS.

Το EGNOS θα μπορούσε επίσης να βελτιώσει τις συνθήκες λειτουργίας των Ευρωπαίων αερομεταφορέων. Μολαταύτα, είναι δύσκολο να ποσοτικοποιηθούν τα πλεονεκτήματα του EGNOS για το περιβάλλον εντός συγκεκριμένων αερολιμένων ή τα πλεονεκτήματα που απορρέουν από την αύξηση της ασφάλειας κατά τις φάσεις πτήσης για τις οποίες υπάρχουν λίγα ή καθόλου μέσα καθοδήγησης. Εν πάση περιπτώσει, το EGNOS εντάσσεται πλήρως στην πολιτική της Διεθνούς Οργάνωσης Πολιτικής Αεροπορίας (OACI) η οποία αποσκοπεί στην χρήση σε μεγάλο βαθμό της ραδιοπλοήγησης μέσω δορυφόρου για την καθοδήγηση όλων των φάσεων της πτήσης και, εν τέλει, να καταργήσει την παροχή επίγειας υποστήριξης στην αεροναυτιλία (βλ. υποσημείωση αριθ. 13).

Τέλος, το EGNOS θα συμβάλει στην καταπολέμηση των ηχητικών οχλήσεων που υφίστανται οι κάτοικοι πέριξ των αερολιμένων, χάρη στην εισαγωγή νέων διαδικασιών προσγείωσης και απογείωσης, όπως η διέλευση από ζώνες κοντά σε αερολιμένες που έχουν μικρότερη πυκνότητα πληθυσμού.

ii) Σε άλλους τομείς, εκτός του τομέα της πολιτικής αεροπορίας:

Εδώ και κάποια χρόνια, ορισμένοι παρατηρητές υποστήριξαν ότι το EGNOS θα είναι ένα σύστημα που προορίζεται πρωτίστως για την πολιτική αεροπορία. Οι γνώμες που εκφράστηκαν από πολλές κατηγορίες χρηστών αφήνουν αυτή τη στιγμή να διαφανεί σαφώς ότι το EGNOS ενδιαφέρει επίσης πολλούς τομείς εκτός του τομέα των αερομεταφορών. Η πολιτική αεροπορία ήταν ο τομέας ο οποίος ενεπλάκη περισσότερο στην ανάπτυξη του EGNOS, απλώς και μόνο λόγω της αυστηρότητας των διαδικασιών και των κανόνων που εφαρμόζονται στον εν λόγω τομέα αιχμής.

Πράγματι, όπως και για το GALILEO, οι εφαρμογές του EGNOS επεκτείνονται πολύ πέραν του τομέα των μεταφορών. Από την άποψη αυτή, το EGNOS αφορά κυρίως δύο κατηγορίες χρηστών: αυτούς οι οποίοι ενδιαφέρονται για τις εμπορικές υπηρεσίες που παρέχουν νομική εγγύηση της αξιοπιστίας και αυτούς που ενδιαφέρονται για τις "ζωτικές" υπηρεσίες. Το EGNOS αποτελεί ένα κεφαλαιώδες βήμα προς την κατεύθυνση της εκτεταμένης εφαρμογής εμπορικών ή "ζωτικών" υπηρεσιών, οι οποίες βασίζονται στη ραδιοπλοήγηση μέσω δορυφόρων.

Το EGNOS μπορεί να αποβεί ιδιαιτέρως χρήσιμο στις ακόλουθες υπηρεσίες:

- Οι θαλάσσιες και οι πλωτές μεταφορές. Οι εν λόγω τομείς θα μπορούσαν να χρησιμοποιήσουν τις πληροφορίες που παρέχει το EGNOS προκειμένου να αναπτύξουν νέα συστήματα πληροφοριών και καθοδήγησης επί των πλωτών οδών και εντός των λιμένων. Επιπλέον, το σύστημα αυτόματης αναγνώρισης ταυτότητας (Systθme d'Identification Automatique - SIA) αυτή τη στιγμή χρησιμοποιείται από τον Διεθνή Οργανισμό Ναυτιλίας για την εμπορική ναυτιλία, ενώ οι αξιόπιστες πληροφορίες σχετικά με το στίγμα και τις κινήσεις των πλοίων θα διαδραματίσουν σημαντικό ρόλο στις εφαρμογές του EGNOS και, αργότερα, του GALILEO.

- Οι σιδηροδρομικές μεταφορές. Η χρήση των "ζωτικών" υπηρεσιών οι οποίες βασίζονται στο EGNOS από τον τομέα της πολιτικής αεροπορίας μπορεί να διαδραματίσει καταλυτικό ρόλο για την υιοθέτηση παρόμοιων υπηρεσιών στις σιδηροδρομικές μεταφορές, από τη στιγμή που η ύπαρξη συστημάτων αποδεδειγμένης αξιοπιστίας είναι ουσιαστική για να εισαχθούν στον σιδηροδρομικό τομέα οι τεχνολογικές αλλαγές που συνδέονται με την ασφάλεια..

- Οι οδικές μεταφορές. Τα σημερινά συστήματα οδικού προσανατολισμού βασίζονται σε δίκτυα επίγειων κεραιών και στην άμεση λήψη του GPS. Ο οδικός προσανατολισμός θα αντλήσει κατά συνέπεια οφέλη από τις καλύτερες δυνατότητες λήψης και κυρίως από την αξιοπιστία που προσφέρει το EGNOS. Το ίδιο ισχύει ειδικότερα με τον ηλεκτρονικό εξοπλισμό των διοδίων που ήδη βασίζεται στο GPS, εφόσον το EGNOS μειώνει αισθητά τους κινδύνους λανθασμένης χρέωσης.

- Ο γεωργικός τομέας. Στην Ευρώπη και στις Ηνωμένες Πολιτείες, οι αγρότες ήδη χρησιμοποιούν συστήματα παρόμοια με το EGNOS. Οι Ευρωπαίοι αγρότες θα χρησιμοποιήσουν το EGNOS για να αναπτύξουν, κυρίως χάρη στην καλύτερη διαχείριση λιπασμάτων και εντομοκτόνων, καλλιέργειες ακριβείας οι οποίες αποφέρουν μείωση του κόστους και επιτρέπουν τον έλεγχο της τήρησης των κοινοτικών κανόνων.

- Τα συγχρονισμένα δίκτυα. Το EGNOS θα αποδειχθεί πολύ χρήσιμο στους χρήστες των συγχρονισμένων δικτύων, όπως τα χρηματοπιστωτικά ιδρύματα και οι πάροχοι ενέργειας που πρέπει να διαθέτουν μια εξαιρετικά ακριβή μέτρηση του χρόνου και για τους οποίους η αξιοπιστία του σήματος συγχρονισμού του GPS είναι πολύ σημαντική. Το μήνυμα ακεραιότητας του EGNOS θα εγγυάται στους εν λόγω χρήστες την απαιτούμενη αξιοπιστία.

Τέλος, είναι σημαντικό να σημειωθεί ότι οι περισσότερες από τις εφαρμογές στις οποίες η χρήση του EGNOS παρέχει μεγάλα πλεονεκτήματα έχουν δημόσιο χαρακτήρα, αποφέροντας μακροοικονομικά οφέλη υπέρ του συνόλου της κοινωνίας. Αυτό δεν πρέπει να εκπλήσσει από τη στιγμή που το EGNOS έχει ως πρωταρχικό χαρακτηριστικό του τη βελτίωση της ασφάλειας χρήσης των συστημάτων GPS και GLONASS, δεδομένου ότι η ασφάλεια αποτελεί από την ίδια της τη φύση την μεγαλύτερη μέριμνα των δημοσίων αρχών.

3. Η συμβολή του EGNOS στο GALILEO.

Προσφέροντας την πρώτη ευρωπαϊκή υπηρεσία ραδιοπλοήγησης μέσω δορυφόρων, το EGNOS αποτελεί ένα ουσιαστικό βήμα για την ανάπτυξη της εν λόγω τεχνολογίας στην Ευρώπη. Έχει επιτρέψει στην ευρωπαϊκή βιομηχανία να προοδεύσει όσον αφορά τη γνώση των σχετικών τεχνικών, ειδικότερα για τις "ζωτικές" υπηρεσίες οι οποίες θα επιτρέψουν στο GALILEO να διαφοροποιηθεί από το GPS. Η τεχνογνωσία η οποία έχει συσσωρευθεί στο πλαίσιο του προγράμματος EGNOS, σε επίπεδο τόσο τεχνικό όσο και θεσμικό, τοποθέτησε την Ευρώπη στην κατάλληλη θέση προκειμένου να επιχειρήσει το φιλόδοξο πρόγραμμα GALILEO. Μεταξύ των εκατοντάδων Ευρωπαίων μηχανικών που εργάστηκαν για το EGNOS, η πλειονότητα αυτών εργάζεται επίσης για το GALILEO. Η πείρα που έχει αποκτηθεί κατά τη διάρκεια των φάσεων επικύρωσης και εκμετάλλευσης του EGNOS θα είναι επίσης εξαιρετικά χρήσιμη για την εφαρμογή του GALILEO.

Το EGNOS συμβάλλει σημαντικά στην επιτυχία του GALILEO.

3.1. Το EGNOS ως πρόδρομος του GALILEO.

Το EGNOS θα αυξήσει σημαντικά την εμπιστοσύνη των κατόχων δεκτών στη σταθερότητα και την αξιοπιστία της ευρωπαϊκής πολιτικής σε θέματα ραδιοπλοήγησης μέσω δορυφόρων, η οποία εξάλλου συνάδει με την πολιτική και τα πρότυπα που έχουν επιλεγεί σε παγκόσμιο επίπεδο.

Οι υπηρεσίες που προσφέρει το EGNOS προαναγγέλλουν τις μελλοντικές εφαρμογές του GALILEO. Με το EGNOS, η Ευρώπη, ήδη από σήμερα, συμμετέχει πλήρως στη πολιτική η οποία εκπονείται σε παγκόσμιο επίπεδο σε θέματα ραδιοπλοήγησης μέσω δορυφόρων. Στις περισσότερες περιοχές του κόσμου, οι χώρες οι οποίες ενδιαφέρονται για την εισαγωγή νέων τεχνολογιών μπορούν να πειστούν, χάρη στο EGNOS, για τα πλεονεκτήματα τα οποία προσφέρουν τα προηγμένα συστήματα ραδιοπλοήγησης μέσω δορυφόρων τα οποία προσφέρουν μήνυμα ακεραιότητας, ένα παράδειγμα εξ αυτών είναι ήδη το EGNOS, και το οποίο το GALILEO θα προσφέρει σε παγκόσμιο επίπεδο. Επιτρέποντας ήδη από σήμερα την εφαρμογή μιας συγκεκριμένης πολιτικής διεθνούς συνεργασίας στον τομέα της ραδιοπλοήγησης μέσω δορυφόρων, το EGNOS ανοίγει τον δρόμο για την μελλοντική αναγνώριση του συστήματος GALILEO σε διεθνές επίπεδο.

3.2. Διευκόλυνση της έναρξης λειτουργίας του GALILEO.

Η πείρα που έχει αποκτηθεί κατά τη διάρκεια των φάσεων επικύρωσης και εκμετάλλευσης του EGNOS, καθώς επίσης και σε σχέση με την έγκριση τύπου, θα είναι πολύτιμη για το σχεδιασμό, την ανάπτυξη, την επικύρωση και την εκμετάλλευση και έγκριση τύπου του GALILEO.

Η έγκριση τύπου και η πιστοποίηση των διαδικασιών, των υλικών και των προτύπων τα οποία αφορούν την ραδιοπλοήγηση μέσω δορυφόρων σε ορισμένα είδη δραστηριοτήτων, κυρίως για τις "ζωτικές" υπηρεσίες, επιβάλλουν την προκαταρκτική παρακολούθηση των φάσεων μελέτης και ελέγχου που ενίοτε είναι μακροχρόνιες, λαμβανομένου υπόψη του εξαιρετικά ευαίσθητου χαρακτήρα των εν λόγω δραστηριοτήτων, οι οποίες δεν επιδέχονται κανένα περιθώριο λάθους.

Οι διαδικασίες έγκρισης τύπου οι οποίες έχουν αναληφθεί για τις υπηρεσίες του EGNOS θα επιτρέψουν την εκμετάλλευση του συστήματος GALILEO εντός των προβλεπόμενων προθεσμιών και ήδη από την έναρξη λειτουργίας του. Χωρίς το EGNOS, το GALILEO θα έπρεπε να αντιμετωπίσει καθυστερήσεις. Αυτή τη στιγμή, κανένα σύστημα πλοήγησης μέσω δορυφόρου δεν έχει λάβει έγκριση τύπου. Το EGNOS είναι το πρώτο μέσο το οποίο θα επιτρέψει στους χρήστες στην Ευρώπη και, κατόπιν σε ολόκληρο τον κόσμο, να πιστοποιήσουν τέτοιου είδους συστήματα, δεδομένου ότι το εν λόγω σύστημα προσφέρει ποιότητα υπηρεσιών η οποία πληροί τις ελάχιστες απαιτήσεις σε τομείς όπου η χρήση του συστήματος επιβάλλει πιστοποίηση.

Οι εν λόγω διαδικασίες, οι οποίες περιλαμβάνουν ειδικότερα μια σειρά δοκιμών συμμόρφωσης και αξιοπιστίας σε πραγματικό χρόνο, είναι αυστηρές και χρονοβόρες.απαιτούν ένα έως δύο έτη τουλάχιστον. Το EGNOS, του οποίου τα χαρακτηριστικά προσεγγίζουν αυτά του μελλοντικού συστήματος GALILEO όσον αφορά τις "ζωτικές" υπηρεσίες («safety of life»), θα επιτρέψει να δρομολογηθούν και, στις περισσότερες περιπτώσεις, να ολοκληρωθούν οι αναγκαίες διαδικασίες για την έγκριση τύπου. Οι μελλοντικές υπηρεσίες GALILEO θα μπορούν έτσι να χρησιμοποιηθούν ήδη από την εφαρμογή του συστήματος το 2008 και τομείς όπως αυτός των αερομεταφορών ή των θαλάσσιων μεταφορών δεν θα πρέπει να περιμένουν ακόμη ένα ή δύο επιπλέον έτη, δηλαδή αντιστοίχως έως το 2009 ή το 2010 πριν τις χρησιμοποιήσουν. Όμως, η χρήση των υπηρεσιών που παρέχει το GALILEO ήδη από τον πρώτο χρόνο λειτουργίας του (το 2008) θα αποφέρει οικονομίες από τη λειτουργία του οι οποίες θα ισούνται με το κόστος εκμετάλλευσης του EGNOS για περίοδο πάνω από πέντε έτη. Πράγματι, η καθαρή σημερινή αξία των εν λόγω οικονομιών που θα προκύψουν από τη λειτουργία του μπορεί να εκτιμηθεί σε 166 εκατομμύρια ευρώ έως το 2020, ενώ το κόστος εκμετάλλευσης του EGNOS κατά τη διάρκεια των πέντε ετών ανέρχεται, με τιμές 2002, σε περίπου 165 εκατομμύρια ευρώ [15].

[15] Πηγή: έκθεση PricewaterhouseCoopers - δεύτερη φάση - Ιανουάριος 2003.

Τα εν λόγω στοιχεία καταδεικνύουν το ενδιαφέρον που παρουσιάζει για το πρόγραμμα GALILEO η ταχεία έναρξη λειτουργίας του EGNOS το 2004.

Υπολογισμός των ετήσιων εσόδων του Galileo (ονομαστική αξία σε εκατομ. ευρώ)

>ΑΝΑΦΟΡΑ ΣΕ ΓΡΑΦΗΚΟ>

3.3. Το EGNOS επιτρέπει άμεσες οικονομίες ως προς το λειτουργικό κόστος

Η εξέταση διαφόρων εναλλακτικών λύσεων ενσωμάτωσης του EGNOS στο GALILEO καταδεικνύει ότι η εν λόγω ενσωμάτωση θα αποφέρει οικονομίες ως προς το λειτουργικό κόστος προς όφελος του GALILEO, όποια κι εάν είναι η εναλλακτική λύση που θα επιλεγεί.

Το κόστος εκμετάλλευσης του GALILEO εκτιμάται σε 140 εκατομμύρια ευρώ κατ' έτος [16] και το κόστος του EGNOS σε 33 εκατομμύρια ευρώ κατ'έτος. Η οικονομίες ως προς το κόστος που οφείλονται στην ενσωμάτωση θα μπορούσαν να αντιπροσωπεύουν έως και το 9% του συνδυασμένου λειτουργικού κόστους, ήτοι 15,1 εκατομμύρια ευρώ κατ'έτος, σε περίπτωση που η λειτουργία των δύο συστημάτων παραμείνει ανεξάρτητη, και έως 12%, ήτοι 21,8 εκατομμύρια ευρώ κατ'έτος, εάν η λειτουργία έχει πλήρως ενσωματωθεί [17].

[16] Στο εν λόγω κόστος εκμετάλλευσης προστίθεται η συντήρηση του συστήματος η οποία υπολογίζεται σε 80 εκατομμύρια ευρώ κατ' έτος.

[17] Πηγή: έκθεση PricewaterhouseCoopers - dδεύτερη φάση - Ιανουάριος 2003.

Οι εν λόγω οικονομίες προέρχονται κυρίως:

- από την κοινή χρήση τεχνικής υποδομής,

- από την ανάπτυξη της τεχνογνωσίας σε θέματα ανάπτυξης και εκμετάλλευσης του συστήματος,

- από την πρόωρη και ταχεία διείσδυση στην αγορά ενός ευρωπαϊκού συστήματος,

- από τον συμπληρωματικό και μη ανταγωνιστικό χαρακτήρα των υπηρεσιών που προσφέρει το EGNOS και το GALILEO,

- από την κοινή χρήση δικτύων διανομής και υποστήριξης στους χρήστες.

Τέλος, η πείρα που έχει αποκτηθεί με το EGNOS και η ενσωμάτωση του EGNOS στο GALILEO θα έχουν ως αποτέλεσμα τον καλύτερο έλεγχο του κόστους του προγράμματος GALILEO και θα μειώσουν ορισμένους τεχνικούς κινδύνους του εν λόγω προγράμματος ενώ θα αυξήσουν τις πιθανότητες επιτυχίας του.

3.4. Διερεύνηση και διατήρηση της αγοράς

Πάνω από το 85% των οικονομικών επιπτώσεων του προγράμματος GALILEO αφορούν την ανάπτυξη υπηρεσιών και την πώληση δεκτών.

Η έλευση του EGNOS αποτελεί για την Ευρωπαϊκή Ένωση μοναδική ευκαιρία, αφενός να λάβει θέση ήδη από σήμερα στην παγκόσμια αγορά ραδιοπλοήγησης μέσω δορυφόρου και, αφετέρου, να επιτρέψει σε μια ευρωπαϊκή τεχνολογία να εξυπηρετήσει την ευρωπαϊκή αγορά. Εικοσιδύο ευρωπαϊκές χώρες θα εξοπλιστούν σύντομα με τις εγκαταστάσεις EGNOS. Κατά συνέπεια, θα είναι πολύ πιο εύκολο για το GALILEO να διεισδύσει στις εν λόγω αγορές και να δρέψει για λογαριασμό του, προσφέροντας καλύτερες υπηρεσίες, την υπεραξία που θα έχει ήδη δημιουργηθεί από το EGNOS. Εάν αυτό δεν συμβεί, ενδεχομένως οι ξένοι ανταγωνιστές του GALILEO και του EGNOS, όπως το σύστημα WAAS, αντίστοιχο του EGNOS για τη Βόρεια Αμερική, δεν θα αργήσουν να καταλάβουν την ευρωπαϊκή και την παγκόσμια αγορά ραδιοπλοήγησης μέσω δορυφόρων υψηλής ακριβείας πριν από την έναρξη λειτουργίας του GALILEO και να επιβάλλουν το πρότυπό τους.

Προκειμένου να προωθηθεί η ευρωπαϊκή τεχνολογία, το EGNOS μπορεί να χρησιμοποιηθεί για να ξεκινήσουν αμέσως οι εκστρατείες επίδειξης στις περισσότερες περιοχές του κόσμου. Οι εν λόγω εκστρατείες θα προβάλλουν τις δυνατότητες που προσφέρει στους χρήστες ένα βελτιωμένο σύστημα ραδιοπλοήγησης μέσω δορυφόρων σε μια συγκεκριμένη γεωγραφική ζώνη. Θα δώσουν μια άριστη εικόνα των δυνατοτήτων της Ευρωπαϊκής Ένωσης στον εν λόγω τομέα και θα διευκολύνουν την μελλοντική έλευση του GALILEO στην παγκόσμια αγορά. Πάμπολλες τρίτες χώρες, όπως η Κίνα, το Ισραήλ, η Νότιος Κορέα, η Αυστραλία, καθώς και σημαντικά κράτη της Αφρικής, της Μεσογείου και της Λατινικής Αμερικής ήδη ζήτησαν την πραγματοποίηση σειράς επιδείξεων και δοκιμών του συστήματος. Η οργάνωση τέτοιων εκδηλώσεων σε διάφορες περιοχές του κόσμου είναι εξαιρετικά σημαντική σε πολιτικό επίπεδο, διότι συνιστά πραγματική βοήθεια στην εισαγωγή νέων τεχνολογιών στις υπό ανάπτυξη χώρες, ειδικότερα στην κάτω από τη Σαχάρα Αφρική. Επιπλέον, εφόσον πρόκειται για μια σημαντική τεχνολογία του μέλλοντος, αυτή εγγράφεται στο πλαίσιο της ευρωπαϊκής πολιτικής παροχής συνδρομής στην ανάπτυξη.

3.5. Δυνατότητα διαλειτουργικότητας με το GPS.

Βελτιώνοντας την ποιότητα των σημάτων που εκπέμπονται από το σύστημα GPS, το EGNOS διευκολύνει τη διαλειτουργικότητα του μελλοντικού συστήματος GALILEO με το σημερινό σύστημα GPS, ικανοποιώντας έτσι την απαίτηση συνολικής συμπληρωματικότητας μεταξύ των δύο συστημάτων προς όφελος των μελλοντικών χρηστών.

3.6. Τόνωση της βιομηχανικής ανάπτυξης.

Η συνεχής υποστήριξη η οποία παρέχεται στο EGNOS από τις δημόσιες αρχές δεν μπορεί παρά να αυξήσει την εμπιστοσύνη των επενδυτών του ιδιωτικού τομέα στην πολιτική θέληση της Ευρωπαϊκής Ένωσης να αναπτύξει τις τεχνολογίες ραδιοπλοήγησης μέσω δορυφόρων. Ενθαρρύνεται έτσι η οικονομική δέσμευση του ιδιωτικού τομέα, όχι μόνο για το EGNOS, αλλά και για το πρόγραμμα GALILEO και τις εμπορικές εφαρμογές του.

Τέλος, το EGNOS επιτρέπει στο εμπορικό σήμα «GALILEO» να γίνει από σήμερα γνωστό στην αγορά της ραδιοπλοήγησης μέσω δορυφόρων. Αυτό θα ήταν ακόμη αποτελεσματικότερο στην περίπτωση που το EGNOS "αναβαπτιζόταν" και έπαιρνε στο μέλλον ένα όνομα που θα συμπεριελάμβανε το ακρωνύμιο «GALILEO». Αυτό δεν μπορεί παρά να διευκολύνει την ταχεία διείσδυση του GALILEO στην αγορά.

4. Οι λεπτομέρειες της ενσωμάτωσης του EGNOS στο GALILEO

Όσον αφορά το μέλλον του EGNOS, εκ των προτέρων είναι πιθανές τρεις εναλλακτικές λύσεις: η διακοπή των δημόσιων επιχορηγήσεων στο πρόγραμμα EGNOS. η πλήρης ανεξαρτησία των δραστηριοτήτων του EGNOS από το GALILEO. η πραγματική ενσωμάτωση του EGNOS στο πρόγραμμα GALILEO.

Οι τρεις εναλλακτικές λύσεις εξετάζονται διαδοχικά παρακάτω, με την επιφύλαξη των δικαιωμάτων της Ευρωπαϊκής Υπηρεσίας Περιβάλλοντος και του Eurocontrol. Σε κάθε περίπτωση οι εν λόγω διεθνείς οργανισμοί θα συνδεθούν με την εκμετάλλευση του EGNOS.

4.1. Οι άλλες εναλλακτικές λύσεις εκτός από την πραγματική ενσωμάτωση

α) Η διακοπή των δημοσίων επιχορηγήσεων στο πρόγραμμα EGNOS

Η διακοπή των δημοσίων επιχορηγήσεων στο πρόγραμμα EGNOS θα έθετε τέλος στο εν λόγω πρόγραμμα και θα καταδίκαζε οιαδήποτε εκμετάλλευση του συστήματος. Θα ήταν πράγματι πολύ απίθανο να βρεθεί ένας ιδιώτης επενδυτής ο οποίος να επιθυμεί να συνεχίσει το πρόγραμμα EGNOS χωρίς δημόσια ενίσχυση, από τη στιγμή που τα κυριότερα πλεονεκτήματα τα οποία παρέχει το EGNOS αφορούν το μακροοικονομικό επίπεδο και, σύμφωνα με τις μελέτες που έχουν διεξαχθεί, η εκμετάλλευση του συστήματος παρέχει λίγες πηγές οικονομικών εσόδων.

Όμως, η λήξη του προγράμματος EGNOS θα παρουσίαζε σοβαρά μειονεκτήματα. Πρώτον, εάν δεν υπήρχε το EGNOS, δεν θα ήταν δυνατό να γίνει γρήγορα η έγκριση τύπου της ευρωπαϊκής τεχνογνωσίας όσον αφορά τις νέες υπηρεσίες που προσφέρονται από τη ραδιοπλοήγηση μέσω δορυφόρων, κυρίως τις εμπορικές υπηρεσίες και τις "ζωτικές" υπηρεσίες. Το σύνολο του κόστους σχετικά με την εν λόγω έγκριση τύπου θα βάρυνε το πρόγραμμα GALILEO και η είσοδος του GALILEO στην αγορά θα αργοπορούσε. Επίσης οι δυνατότητες εξαγωγής της ευρωπαϊκής τεχνολογίας σε θέματα ραδιοπλοήγησης μέσω δορυφόρων θα διακυβευόταν εάν το EGNOS δεν είχε χρησιμοποιηθεί στην Ευρώπη.

Η διακοπή του EGNOS θα οδηγούσε κυρίως στην απουσία ενός ευρωπαϊκού συστήματος ραδιοπλοήγησης μέσω δορυφόρων επί σειρά ετών και στην επικυριαρχία των αμερικανικών τεχνολογιών και των τεχνολογιών της Νοτιοανατολικής Ασίας στο σύνολο της αγοράς, συμπεριλαμβανομένων των μελλοντικών δεκτών του GALILEO. Θα αύξανε τους κινδύνους που συνδέονται με το πρόγραμμα GALILEO και θα ενίσχυε την ισχύ των ξένων εταιρειών που δραστηριοποιούνται στον τομέα της ραδιοπλοήγησης μέσω δορυφόρων. Πράγματι, θα συνεπαγόταν την απουσία κάθε ευρωπαϊκής συμμετοχής στην τεχνολογία «SBAS», η οποία έχει λάβει έγκριση τύπου από την Διεθνή Οργάνωση Πολιτικής Αεροπορίας (OACI). Η ευρωπαϊκή αγορά θα ήταν έτσι ανοικτή στην εισαγωγή μη ευρωπαϊκών συστημάτων, όπως το αμερικανικό σύστημα WAAS, και των αντίστοιχων προτύπων. Εξάλλου, είναι πολύ πιθανό, σε αυτή την περίπτωση, οι Ευρωπαίοι χρήστες να έπρεπε να υποστούν τουλάχιστον ένα μέρος του κόστους της εν λόγω εισαγωγής. Λαμβανομένου υπόψη του μειονεκτήματος που θα απέρρεε μεταγενέστερα για το GALILEO σε εμπορικό επίπεδο, και μόνο αυτή η προοπτική αρκεί να δικαιολογήσει την συνέχιση του προγράμματος EGNOS.

Τέλος, η διακοπή του προγράμματος EGNOS μετά την ολοκλήρωση της φάσης ανάπτυξης που αυτή τη στιγμή διενεργείται από την Ευρωπαϊκή Υπηρεσία Διαστήματος θα σήμαινε ότι η Ευρώπη έχει δαπανήσει περίπου 300 εκατομμύρια ευρώ για να αναπτύξει ένα σύστημα το οποίο τελικώς δεν θα ξεπεράσει το στάδιο της μελέτης και του πειραματισμού.

β) Πλήρης ανεξαρτησία του EGNOS σε σχέση με το GALILEO.

Η ανεξάρτητη εκμετάλλευση των δύο συστημάτων EGNOS και GALILEO θεωρητικώς είναι δυνατή, αλλά έρχεται σε αντίθεση με τον ενιαίο χαρακτήρα της ευρωπαϊκής πολιτικής σε θέματα ραδιοπλοήγησης μέσω δορυφόρων, η οποία εφαρμόζεται από την Ευρωπαϊκή Ένωση [18]. Πράγματι, σύμφωνα με το συγκεκριμένο σενάριο, το EGNOS και το GALILEO θα ήταν δύο ανεξέλεγκτα ανταγωνιστικά συστήματα στα ίδια τμήματα της αγοράς. Αυτό θα οδηγούσε σε διπλές δαπάνες και το GALILEO δεν θα μπορούσε να επωφεληθεί πλήρως από τη συνέργεια που θα προκύψει από την πλήρη ενσωμάτωση.

[18] Ψήφισμα του Συμβουλίου, της 5ης Απριλίου 2001, για το έργο GALILEO. ΕΕ C 157 της 30.5.2001. Συμπεράσματα του Συμβουλίου Μεταφορών, της 26ης Μαρτίου 2002, για το πρόγραμμα GALILEO. Συμπεράσματα του Συμβουλίου Μεταφορών, της 5ης Δεκεμβρίου 2002, για το πρόγραμμα GALILEO.

4.2. Μια πραγματική ενσωμάτωση του EGNOS στο GALILEO.

Πρέπει να υπογραμμιστούν οι τεχνικές και θεσμικές πτυχές μιας πραγματικής ενσωμάτωσης του EGNOS στο GALILEO.

α) Οι τεχνικές πτυχές

Η ενσωμάτωση του EGNOS στο GALILEO δεν παρουσιάζει ειδικές δυσκολίες σε τεχνικό επίπεδο.

Ήδη από την αρχή των ευρωπαϊκών εργασιών σε θέματα ραδιοπλοήγησης μέσω δορυφόρων προβλεπόταν ότι η ονομαζόμενη φάση «GNSS 2», δηλαδή το GALILEO, θα είναι συμβατό με το EGNOS, το οποίο αποτελεί τη λεγόμενη φάση «GNSS 1». Έτσι, για τον Ευρωπαίο χρήστη, η ενσωμάτωση του EGNOS στο GALILEO σημαίνει απλώς ότι θα διαθέτει ένα σύστημα υψηλής ποιότητας λαμβάνοντας συγχρόνως σήματα που εκπέμπονται από σχηματισμούς δορυφόρων που ανήκουν τόσο στο GALILEO όσο και στο GPS.

Όσον αφορά τον εξοπλισμό, η υποδομή του EGNOS, όπως και οι θέσεις και οι σύνδεσμοι επικοινωνίας, μπορούν να επαναχρησιμοποιηθούν από το GALILEO. Επιπλέον, τα λογισμικά που εκπονήθηκαν για τα μηνύματα ακεραιότητας του EGNOS επέτρεψαν να αναπτυχθεί στην Ευρώπη η τεχνογνωσία η οποία θα χρησιμοποιηθεί από το GALILEO προκειμένου να αναπτυχθεί ένα σύστημα ποιότητας και να μειωθεί το κόστος ανάπτυξης.

Σε πρακτικό επίπεδο, η αποτελεσματική ενσωμάτωση του EGNOS στο GALILEO προϋποθέτει ότι η έγκριση τύπου και η λειτουργία του EGNOS θα διεξαχθούν σωστά σε όλα τα σχετικά είδη μεταφοράς. Υπό αυτό το πρίσμα, πρέπει να ενθαρρυνθούν οι πάροχοι υπηρεσιών οι οποίοι δραστηριοποιούνται σε όλους τους ενδεχόμενους τομείς εφαρμογής του EGNOS, κυρίως στον τομέα της πολιτικής αεροπορίας, να λάβουν άμεσα τα αναγκαία μέτρα για την εισαγωγή της ραδιοπλοήγησης μέσω δορυφόρων στην Ευρώπη. Όπως έχει καταδειχθεί ανωτέρω στο σημείο 3, πρόκειται για την αναγκαία προϋπόθεση επιτυχίας των μελλοντικών υπηρεσιών του GALILEO.

Από μια περισσότερο εμπορική άποψη, όπως υπογραμμίστηκε προηγουμένως, το EGNOS μπορεί να χρησιμοποιηθεί για να καταδείξει στην πράξη τις δυνατότητες που προσφέρουν οι πλέον ακριβείς και οι πλέον αξιόπιστες ευρωπαϊκές τεχνικές σε θέματα ραδιοπλοήγησης μέσω δορυφόρων. Χάρη στο EGNOS, οι χώρες οι οποίες δεν έχουν ακόμη εμπειρία στην εν λόγω τεχνολογία θα συνειδητοποιήσουν το ενδιαφέρον που παρουσιάζει η ραδιοπλοήγηση μέσω δορυφόρων και θα είναι στη συνέχεια σε θέση να προσφέρουν τη συνδρομή τους στην εκμετάλλευση, εντός της επικράτειά τους, των υπηρεσιών που προσφέρει το GALILEO. Η χρήση του EGNOS για τη διεξαγωγή, σε ολόκληρο τον κόσμο, εκστρατειών επίδειξης των δυνατοτήτων που προσφέρει η ραδιοπλοήγηση μέσω δορυφόρων θα ενισχύσει τη συνειδητοποίηση του ενδιαφέροντος που παρουσιάζει το πρόγραμμα GALILEO.

β) Οι θεσμικές πτυχές

Είτε πρόκειται για διαδικασίες που προβλέπονται βραχυπρόθεσμα ή μακροπρόθεσμα, η ενσωμάτωση της διαχείρισης των δυο προγραμμάτων EGNOS και GALILEO σε μια ενιαία οντότητα επιβάλλεται ως η λύση η οποία θα επιτρέψει τον καλύτερο συντονισμό.

i) Βραχυπρόθεσμα.

Η εκμετάλλευση του EGNOS πρέπει να επιτρέψει να δοκιμαστεί το σύστημα σε μεγάλη κλίμακα από ένα σημαντικό αριθμό χρηστών, πολύ πέρα από το πλαίσιο μόνο των αερομεταφορών. Αποσκοπεί επίσης να διασφαλίσει τη συνεχή βελτίωση του συστήματος σε συνάρτηση με τις τεχνολογικές εξελίξεις του GPS και το σχεδιασμό των δεκτών. Προκειμένου η εκμετάλλευση του EGNOS να αρχίσει το 2004, φαίνεται αναγκαίο να συσταθεί από φέτος μια επιχειρησιακή οντότητα και να επιλεγεί ο κατάλληλος φορέας εκμετάλλευσης, ο οποίος θα διασφαλίζει τη βέλτιστη λειτουργία του συστήματος. Πράγματι, η εκμετάλλευση βάσει μιας σύμβασης εκχώρησης εκμετάλλευσης αποδεικνύεται η λιγότερο δαπανηρή λύση για να χρησιμοποιηθεί ο διαθέσιμος προϋπολογισμός και μπορεί να ενθαρρύνει τους βασικούς χρήστες του EGNOS να επενδύσουν στο σύστημα. Επίσης, η Ευρωπαϊκή Υπηρεσία Διαστήματος έκανε ενέργειες προκειμένου να σφυγμομετρήσει την αγορά δυνητικών υποψηφίων για την εκμετάλλευση του EGNOS.

Προκειμένου οι προσφερόμενες από το EGNOS υπηρεσίες να συντονιστούν πλήρως με τις μελλοντικές υπηρεσίες που θα προσφέρει το GALILEO, η καλύτερη λύση συνίσταται να τεθεί το EGNOS υπό τον έλεγχο της κοινής επιχείρησης GALILEO, η οποία δημιουργήθηκε για διάρκεια τεσσάρων ετών δυνάμει του κανονισμού (ΕΚ) αριθ. 876/2002 του Συμβουλίου της 21ης Μαΐου 2002 [19]. Ο πρωταρχικός ρόλος της κοινής επιχείρησης GALILEO είναι στην πραγματικότητα να διασφαλίσει την ενιαία διαχείριση του προγράμματος GALILEO. Πρώτο καθήκον της εν λόγω επιχείρησης, όπως αυτό προκύπτει από το άρθρο 2 του καταστατικού της, είναι εξάλλου "να εποπτεύει τη βέλτιστη ενσωμάτωση του EGNOS στο πρόγραμμα GALILEO". Ο φορέας εκμετάλλευσης του EGNOS πρέπει συνεπώς να τεθεί υπό τον έλεγχο της κοινής επιχείρησης GALILEO, η οποία θα έχει κυρίως ως καθήκον να εποπτεύει τις δραστηριότητες δυνάμει της σύμβασης εκχώρησης εκμετάλλευσης, η οποία συνδέει τις δημόσιες αρχές με τον φορέα εκμετάλλευσης του EGNOS.

[19] ΕΕ L 138 της 28.5.2002, σ. 1.

Η πρόσκληση υποβολής προσφορών για την επιλογή του φορέα εκμετάλλευσης του EGNOS είναι εννοείται εξ ολοκλήρου διαφορετική από την πρόσκληση που η κοινή επιχείρηση GALILEO πρέπει να προκηρύξει κατά τους προσεχείς μήνες, προκειμένου να επιλέξει την μελλοντική εταιρεία εκμετάλλευσης του GALILEO.

ii) Μεσοπρόθεσμα και μακροπρόθεσμα.

Η βραχυπρόθεσμη λύση που προτείνεται ανωτέρω αποτελεί το προκαταρκτικό στάδιο και δεν είναι αυτή της βέλτιστης ενσωμάτωσης. Μακροπρόθεσμα, το πιο αποτελεσματικό σχέδιο θα ήταν να ακολουθηθεί η ίδια προσέγγιση με αυτή που είχε επιλεγεί για το πρόγραμμα GALILEO και να γίνει εκμετάλλευση και τα δύο συστημάτων, του EGNOS και του GALILEO, στο πλαίσιο της σύμβασης η οποία θα συναφθεί με τον μελλοντικό φορέα εκμετάλλευσης του GALILEO. Σύμφωνα με το εν λόγω σχέδιο, το EGNOS θα είναι αναπόσπαστο μέρος του προγράμματος GALILEO και θα προσφερθεί στον μελλοντικό φορέα εκμετάλλευσης του GALILEO, ο οποίος θα έχει κυρίως ως καθήκον να διαχειριστεί και να συντονίσει τα δύο συστήματα. Όπως και με το GALILEO, το EGNOS θα παραμείνει δημόσιας ιδιοκτησίας. Θα παραχωρηθεί μόνο η διαχείριση και η εμπορική εκμετάλλευσή του. Ο φορέας εκμετάλλευσης θα διαθέτει έτσι ένα μέσο το οποίο θα του επιτρέψει να προετοιμάσει την αγορά για την έλευση του GALILEO, συμπεριλαμβανομένων των διαδικασιών πιστοποίησης, γεγονός που αποτελεί σημαντικό πλεονέκτημα στο πλαίσιο μιας εμπορικής λογικής.

Η εν λόγω λύση επιβάλλει ότι το EGNOS θα τεθεί ήδη από σήμερα υπό τον έλεγχο της κοινής επιχείρησης GALILEO.

Τέλος, το μέλλον του EGNOS μετά από την επικύρωση και την έναρξη λειτουργίας του συστήματος GALILEO πρέπει να αποφασιστεί εν ευθέτω χρόνω από τους χρήστες, λαμβάνοντας υπόψη την πείρα που έχει αποκτηθεί κατά τη διάρκεια των πρώτων ετών λειτουργίας του GALILEO.

4.3. Το κόστος της ενσωμάτωσης του EGNOS στο GALILEO

Η ενσωμάτωση του EGNOS σε τεχνικό και θεσμικό επίπεδο, όπως αυτή περιγράφεται στο σημείο 4.2. ανωτέρω, δεν συνεπάγεται κανένα ιδιαίτερο κόστος. Σε τεχνικό επίπεδο, όχι μόνο η ενσωμάτωση δεν κοστίζει τίποτε, αλλά επιτρέπει επίσης να αποδεσμευτούν οφέλη χάρη στην αναμενόμενη συνέργεια με το GALILEO.

Το ετήσιο κόστος του βασικού συστήματος EGNOS, το οποίο περιλαμβάνει τη μίσθωση αναμεταδοτών για τη μετάδοση σημάτων και τη συντήρηση, ανέρχεται σε περίπου 33 εκατομμύρια ευρώ, όπως αναφέρεται στο σημείο 2.1 ανωτέρω. Πρόκειται για ένα χαμηλό ποσό εν συγκρίσει με τη συμβολή του EGNOS στην πολιτική και εμπορική επιτυχία του προγράμματος GALILEO, όπως έχει καταδειχθεί στο σημείο 3 ανωτέρω. Το εν λόγω κόστος, ή τουλάχιστον ένα ουσιαστικό τμήμα αυτού, θα πρέπει να αναληφθεί από τις δημόσιες αρχές από τη στιγμή που σε μακροοικονομικό επίπεδο το EGNOS θα αποφέρει σημαντικά οφέλη στο σύνολο της κοινωνίας και κυρίως στα είδη μεταφοράς τα οποία εκ των πραγμάτων ανήκουν στον δημόσιο τομέα. Το κόστος που συνδέεται με τις διαδικασίες έγκρισης τύπου και με την ανάπτυξη των εφαρμογών θα βαρύνει τους χρήστες ή τον μελλοντικό φορέα εκμετάλλευσης του GALILEO.

Επιπλέον, η έλλειψη άμεσης αποδοτικότητας των επενδύσεων που έχουν ήδη πραγματοποιηθεί στο EGNOS πρέπει να ληφθεί δεόντως υπόψη. Πρέπει να υπογραμμιστεί ότι η περίοδος η οποία ξεκινά από το 2004 αποτελεί ουσιαστικά μια φάση δοκιμών μεγάλης κλίμακας για πολλούς δυνητικούς επενδυτές.

Η ανάληψη των επιχορηγήσεων που δίνονται στον φορέα εκμετάλλευσης του EGNOS από την κοινή επιχείρηση GALILEO θα οδηγήσει επιπλέον στην ενσωμάτωση του EGNOS στο GALILEO σε οικονομικό επίπεδο. Εάν το Συμβούλιο πρέπει να επιβεβαιώσει την επιλογή της συγκεκριμένης εναλλακτικής λύσης, η οποία μπορεί να επιφέρει τροποποίηση του πρώτου άρθρου του καταστατικού της κοινής επιχείρησης GALILEO που επισυνάπτεται στον κανονισμό (ΕΚ) αριθ. 876/2002, πρέπει να εξετάσει ποιο τμήμα της χρηματοδότησης θα μπορεί να αναληφθεί από τον κοινοτικό προϋπολογισμό. Άλλης μορφής χρηματοδότηση θα μπορούσε να προέλθει από ένα συμπληρωματικό πρόγραμμα της Ευρωπαϊκής Υπηρεσίας Διαστήματος [20], όπως η καθιέρωση ενός συστήματος κοινοτικών τελών επί της αγοράς δεκτών.

[20] Τα συστήματα «SBAS», των οποίων το EGNOS αποτελεί τμήμα, είναι εξελικτικά συστήματα, τα οποία πρέπει συνεχώς να προσαρμόζονται στις λειτουργικές απαιτήσεις των χρηστών. Ορισμένες νέες απαιτήσεις που έχουν εκφραστεί από την έναρξη του προγράμματος EGNOS έχουν ήδη ληφθεί υπόψη στο πρόγραμμα ανάπτυξης. Άλλες είναι υπό εξέταση και θα έπρεπε να αποτελέσουν αντικείμενο συμπληρωματικής ανάπτυξης, όπως οι απαιτήσεις για τη βελτίωση του συστήματος προκειμένου να μειωθεί βραχυπρόθεσμα το λειτουργικό κόστος και να αυξηθεί η αξιοπιστία, σύμφωνα με τις συστάσεις των διεθνών ομάδων τυποποίησης και πιστοποίησης. Μια λύση θα ήταν η δημιουργία, εντός της Ευρωπαϊκής Υπηρεσίας Διαστήματος, ενός προγράμματος «post ORR-EGNOS». Το εν λόγω πρόγραμμα θα ήταν υπό την εποπτεία της κοινής επιχείρησης σύμφωνα με μια συμφωνία που θα έπρεπε να συναφθεί μεταξύ της κοινής επιχείρησης και της Ευρωπαϊκής Υπηρεσίας Διαστήματος, παρόμοια με αυτή που έχει συναφθεί για το Galileo.

4.4. Το χρονοδιάγραμμα της ενσωμάτωσης του EGNOS στο GALILEO

Η ενσωμάτωση του EGNOS στο GALILEO θα πρέπει να περιλαμβάνει τρεις διαδοχικές φάσεις, εάν επιλεγεί από το Συμβούλιο η εναλλακτική λύση που προτείνεται στα σημεία 4.2 και 4.3 ανωτέρω:

α) Κατά τη διάρκεια του 2003, η κοινή επιχείρηση GALILEO, μετά από απόφαση του διοικητικού της συμβουλίου, στο οποίο συμμετέχουν η Επιτροπή και η Ευρωπαϊκή Υπηρεσία Διαστήματος, προκηρύσσει πρόσκληση υποβολής προσφορών [21] με σκοπό την επιλογή του φορέα εκμετάλλευσης του EGNOS, σύμφωνα με τους δικούς της διαδικαστικούς κανόνες. Η επιχείρηση εκμετάλλευσης η οποία θα έχει επιλεγεί θα έχει ως καθήκον την εκμετάλλευση του EGNOS, από τα τέλη της «Επανεξέτασης Λειτουργικής Ικανότητας» («Operational Readiness Review», βραχυγραφικά « ORR ») του EGNOS το 2004 έως την έναρξη της λειτουργικής φάσης του συστήματος GALILEO, το 2008. Παραμένει, καθ' όλη τη διάρκεια ζωής της κοινής επιχείρησης GALILEO, υπό τον έλεγχο της τελευταίας, στην οποία ανατίθεται η σύναψη σύμβασης εκχώρησης εκμετάλλευσης και η εξακρίβωση της σωστής της εφαρμογής. Η σύμβαση προβλέπει κυρίως ότι ο φορέας εκμετάλλευσης του EGNOS λαμβάνει όλα τα μέτρα προκειμένου το πρόγραμμα GALILEO να επωφεληθεί από την πείρα και την τεχνογνωσία η οποία θα έχει αποκτηθεί από τη διαχείριση του EGNOS. Το χρηματοδοτικό ποσό για την εκμετάλλευση του EGNOS δεν μπορεί να υπερβαίνει τα 33 εκατομμύρια ευρώ κατ'έτος. Μετά την διάλυση της κοινής επιχείρησης GALILEO, το καθήκον του ελέγχου της εκμετάλλευσης του EGNOS θα αναλάβει η δημόσια αρχή η οποία θα επιφορτιστεί με τον έλεγχο του μελλοντικού φορέα εκμετάλλευσης του GALILEO.

[21] Η εν λόγω πρόσκληση υποβολής προσφορών προκηρύσσεται το συντομότερο δυνατόν, βάσει της πείρας που έχει αποκτηθεί από την Ευρωπαϊκή Υπηρεσία Διαστήματος η οποία έχει διεξαγάγει παρόμοια διαδικασία.

β) Από το 2005 και ως την έναρξη λειτουργίας του GALILEO, η εκμετάλλευση του EGNOS αποτελεί ευθύνη του φορέα εκμετάλλευσης του GALILEO, ο οποίος θα επιλεγεί πριν από το τέλος του 2004. Σε αυτό το πλαίσιο, το EGNOS θα πρέπει να αποτελέσει αντικείμενο διαφορετικής διαχείρισης από αυτή του GALILEO, έως ότου οι υπηρεσίες που προσφέρει το GALILEO διατεθούν στην αγορά. Ο φορέας εκμετάλλευσης που θα επιλεγεί για την εκμετάλλευση του GALILEO είναι ελεύθερος να επαναδιαπραγματευτεί τη σύμβαση εκχώρησης εκμετάλλευσης του EGNOS την οποία θα έχει συνάψει η κοινή επιχείρηση GALILEO το 2004, εάν καταφέρει να αποκτήσει καλύτερους οικονομικούς όρους από άλλους φορείς της αγοράς.

γ) Το 2008, όταν το GALILEO θα καταστεί λειτουργικό, οι ιδιοκτήτριες δημόσιες αρχές, ο φορέας εκμετάλλευσης και οι χρήστες των δύο συστημάτων θα αξιολογήσουν τα σχετικά τους πλεονεκτήματα και θα είναι κατόπιν σε θέση να εκφράσουν την άποψή τους για την ανάπτυξη και μελλοντική εξέλιξή τους. Μια τέτοια απόφαση θα αποτελέσει αντικείμενο πρότασης της Επιτροπής προς το Συμβούλιο.

Συμπεράσματα

Κατά συνέπεια, συνιστάται:

- να συνεχιστεί το πρόγραμμα EGNOS και να χρησιμοποιηθεί το EGNOS τόσο ως ένα προδρομικό σύστημα του GALILEO, όσο και ως ένα μέσο που θα επιτρέψει στο GALILEO να διεισδύσει γρήγορα στην αγορά των διαφόρων υπηρεσιών ραδιοπλοήγησης μέσω δορυφόρων

- να τεθεί ήδη από τώρα το πρόγραμμα EGNOS υπό τον έλεγχο της κοινής επιχείρησης GALILEO και να ανατεθεί στην εν λόγω επιχείρηση:

- το καθήκον να επιβλέπει την εκμετάλλευση του EGNOS μετά το τέλος της «Επανεξέτασης Λειτουργικής Ικανότητας», τον Ιούνιο του 2004,

- η προκήρυξη, εντός των καλύτερων προθεσμιών, μιας πρόσκλησης υποβολής προσφορών προκειμένου να συναφθεί σύμβαση εκχώρησης εκμετάλλευσης με έναν οικονομικό φορέα ο οποίος θα επιφορτιστεί με την εκμετάλλευση του EGNOS από τον Ιούνιο του 2004

- να συμπεριληφθεί πλήρως η διαχείριση του EGNOS στη μελλοντική σύμβαση εκχώρησης για διαχείριση του GALILEO

- να χρηματοδοτηθεί το σύστημα βάσης EGNOS από δημόσια κεφάλαια ύψους 33 εκατομμυρίων ευρώ ετησίως, από το 2004 έως το 2008

- να επεκταθεί το EGNOS σε άλλες περιοχές του κόσμου προκειμένου να γίνει κοινή εκμετάλλευσή του με τις εν λόγω περιοχές

- να προβλεφθεί ότι η απόφαση συνέχισης ή μη της εκμετάλλευσης του EGNOS μετά από την έναρξη πλήρους λειτουργίας του GALILEO θα ληφθεί από το Συμβούλιο, κατόπιν πρότασης της Επιτροπής, σε συνεργασία με τους παρόχους υπηρεσιών και τους χρήστες όταν το GALILEO θα είναι πλήρως λειτουργικό.